Kiigeraud
Kiigeraud on kõvast metallisulamist kaarja pinnaga tööriist, mida kasutatakse graafikas metsotinto puhul alusplaadi kornimiseks. Kiigerauda hoitakse käepidemest, see surutakse kaarja osaga vastu graafikaplaati ja kiikuvate liigutustega kornitakse pinna alla jääv osa. 3–5 cm laiuse kiigerauaga kornitakse plaat nii piki- kui ka ristisuunas, kuni selle pind on ühtlaselt teraline. Sellelt pinnalt saavutatakse trükkimisel ühtlane sametjalt matt pind. Kujutis tekitatakse pinnalt korni mahapoleerimise teel ja jääb valmis tõmmisele valge pinnana mustal taustal.